สรุปภาวะตลาดต่างประเทศวานนี้
สรุปภาวะตลาดต่างประเทศ ประจำวันที่ 27 ก.ย.59
28 ก.ย. 2559

ดัชนีดาวโจนส์ตลาดหุ้นนิวยอร์กปิดพุ่งขึ้น เมื่อคืนนี้ (27 ก.ย.) โดยได้แรงหนุนจากผลสำรวจที่บ่งชี้ถึงชัยชนะของนางฮิลลารี คลินตัน ผู้สมัครชิงตำแหน่งประธานาธิบดีสหรัฐจากพรรคเดโมแครต ในการดีเบตรอบแรกเมื่อวานนี้ นอกจากนี้ ตลาดยังขานรับรายงานของ Conference Board ซึ่งระบุว่า ดัชนีความเชื่อมั่นของผู้บริโภคสหรัฐในเดือนก.ย.พุ่งขึ้นแตะระดับสูงสุดนับตั้งแต่เกิดภาวะเศรษฐกิจถดถอย
ดัชนีเฉลี่ยอุตสาหกรรมดาวโจนส์ปิดที่ 18,228.30 จุด พุ่งขึ้น 133.47 จุด หรือ +0.74% ดัชนี NASDAQ ปิดที่ 5,305.71 จุด เพิ่มขึ้น 48.22 จุด หรือ +0.92% ดัชนี S&amp;P500 ปิดที่ 2,159.93 จุด เพิ่มขึ้น 13.83 จุด หรือ +0.64%
 
ตลาดหุ้นยุโรปปิดเกือบทรงตัว เมื่อคืนนี้ (27 ก.ย.) โดยตลาดได้รับแรงกดดันจากการร่วงลงของราคาน้ำมัน อย่างไรก็ตาม ตลาดได้รับแรงหนุนในระดับหนึ่ง หลังจากผลสำรวจบ่งชี้ถึงชัยชนะของนางฮิลลารี คลินตัน ผู้สมัครชิงตำแหน่งประธานาธิบดีสหรัฐจากพรรคเดโมแครต ในการดีเบตรอบแรกเมื่อวานนี้
ดัชนี Stoxx Europe 600 ปิดขยับขึ้นเล็กน้อยสู่ระดับ 340.19 จุด จากเมื่อวันก่อนที่ระดับ 340.00 จุด
ดัชนี CAC-40 ตลาดหุ้นฝรั่งเศสปิดที่ 4,398.68 จุด ลดลง 9.17 จุด หรือ -0.21% ดัชนี DAX ตลาดหุ้นเยอรมันปิดที่ 10,361.48 จุด ลดลง 32.23 จุด หรือ -0.31% ดัชนี FTSE 100 ตลาดหุ้นลอนดอนปิดที่ 6,807.67 จุด ลดลง 10.37 จุด หรือ -0.15%
 
ตลาดหุ้นลอนดอนปรับตัวลง เมื่อคืนนี้ (27 ก.ย.) เพราะได้รับแรงกดดันจากการปรับตัวลดลงของราคาน้ำมัน
ดัชนี FTSE 100 ปิดปรับตัวลง 10.37 จุด หรือ 0.15% แตะที่ 6,807.67 จุด
 
สัญญาน้ำมันดิบเวสต์เท็กซัส (WTI) ตลาดนิวยอร์กปิดร่วงลง เกือบ 3% เมื่อคืนนี้ (27 ก.ย.) หลังจากอิหร่านและซาอุดิอาระเบียส่งสัญญาณว่าจะไม่ตรึงกำลังการผลิตน้ำมัน ซึ่งส่งผลให้นักลงทุนลดคาดการณ์การบรรลุข้อตกลงในการประชุมของกลุ่มประเทศผู้ผลิตน้ำมันในสัปดาห์นี้
สัญญาน้ำมันดิบ WTI ส่งมอบเดือนพ.ย.ร่วงลง 1.26 ดอลลาร์ หรือ 2.7% ปิดที่ 44.67 ดอลลาร์/บาร์เรล
สัญญาน้ำมันดิบเบรนท์ส่งมอบเดือนพ.ย.ลดลง 1.38 ดอลลาร์ หรือ 2.9% ปิดที่ 45.97 ดอลลาร์/บาร์เรล
 
สัญญาทองคำตลาดนิวยอร์กปิดร่วงลง เมื่อคืนนี้ (27 ก.ย.) เนื่องจากนักลงทุนลดการถือครองทองคำซึ่งเป็นสินทรัพย์ที่ปลอดภัย หลังจากผลสำรวจบ่งชี้ถึงชัยชนะของนางฮิลลารี คลินตัน ผู้สมัครชิงตำแหน่งประธานาธิบดีสหรัฐจากพรรคเดโมแครต ในการดีเบตเมื่อวานนี้
สัญญาทองคำตลาด COMEX (Commodity Exchange) ส่งมอบเดือนธ.ค.ร่วงลง 13.7 ดอลลาร์ หรือ 1.02% ปิดที่ 1,330.4 ดอลลาร์/ออนซ์
สัญญาโลหะเงินส่งมอบเดือนธ.ค.ลดลง 43.1 เซนต์ หรือ 2.2% ปิดที่ 19.165 ดอลลาร์/ออนซ์
สัญญาพลาตินัมส่งมอบเดือนต.ค.ร่วงลง 17.7 ดอลลาร์ หรือ 1.7% ปิดที่ 1,025.2 ดอลลาร์/ออนซ์
 
สกุลเงินดอลลาร์สหรัฐอ่อนค่าลง เมื่อเทียบกับเงินสกุลหลักๆ ในการซื้อขายที่ตลาดนิวยอร์กเมื่อคืนนี้ (27 ก.ย.) หลังจากที่การดีเบตรอบแรกระหว่างนายโดนัลด์ ทรัมป์ ผู้สมัครชิงตำแหน่งประธานาธิบดีสหรัฐจากพรรครีพับลิกัน และนางฮิลลารี คลินตัน คู่แข่งจากพรรคเดโมแครต ได้เสร็จสิ้นลงเมื่อวานนี้ โดยผลสำรวจระบุว่า นางฮิลลารีได้รับชัยชนะในการดีเบตครั้งนี้
ดอลลาร์สหรัฐอ่อนค่าลงเมื่อเทียบกับเยนที่ระดับ 100.32 เยน จากระดับ 100.35 เยน และเพิ่มขึ้นเมื่อเทียบฟรังก์สวิส ที่ระดับ 0.9708 ฟรังก์ จากระดับ 0.9686 ฟรังก์ ในขณะที่ขยับขึ้นเมื่อเทียบดอลลาร์แคนาดาที่ระดับ 1.3218 ดอลลาร์แคนาดา จากระดับ 1.3212 ดอลลาร์แคนาดา
เงินยูโรแข็งค่าขึ้นเมื่อเทียบดอลลาร์สหรัฐ ที่ระดับ 1.1220 ดอลลาร์สหรัฐ จากระดับ 1.1258 ดอลลาร์สหรัฐ ในขณะที่เงินปอนด์เพิ่มขึ้นแตะระดับ 1.3015 ดอลลาร์สหรัฐ จากระดับ 1.2970 ดอลลาร์สหรัฐ ส่วนเงินดอลลาร์ออสเตรเลียเพิ่มขึ้นแตะระดับ 0.7665 ดอลลาร์สหรัฐ จากระดับ 0.7639 ดอลลาร์สหรัฐ